
  Qurbağanın Ulduzlu Arzusu  
 
 Müəllif: Şiyş Pəal (Sheesh Pal) 
 
 İllüstrator: Proiti Roy 
 
 Tərcüməçi: Nazlı Calalzadə 
 
 Qurbağa ulduzları seyr etməyi sevirdi. Hoppanaraq onlara toxunmağı arzu edirdi. 
 
 Bir axşam qurbağa ulduzlara toxunmaq qərarına gəldi. 
 
 
 
 
 
 O, böyük bir qayanın üzərinə çıxıb, əlini ulduzlara doğru uzatdı. Amma onlar əlçatan deyildi. 
 
 Ulduzlar çox uzaqda idi! 
 
 
 
 
 
 Sonra o, təpəcik gördü. Onun ən hündür yerinə dırmaşdı. Əllərini uzatdı, amma ulduzlar hələ də çox uzaqda idi. 
 
 Qurbağa yaxınlıqda bir kokos ağacı gördü. Ağac çox hündür idi. "Aha! - qurbağa fikirləşdi,- Bu dəfə alınacaq". 
 
 
 
 
 
 Qurbağa ağaca dırmaşmağa başladı. Çox çətinliklə də olsa bunu bacardı. 
 
 
 
 
 
 Əllərini uzatdı... Lakin ulduzlar yenə də əlçatmaz idi. 
 
 Qurbağa pərişan olmuşdu. Aşağıya doğru baxdı. Qorxudan ürəyi həyəcanla bərk döyündü. 
 
 
 
 
 
 Qurbağa əllərini ürəyinə qoydu və öz-özünə dedi: "Mən qorxmuram. Mən bacaracağam!" 
 
 
 
 
 
 Qurbağa aşağıda bir gölməçə gördü. Ulduzların suda əksi göz qamaşdırırdı. 
 
 O, bir müddət sevinc dolu gözlərini ulduzlara zillədi. Hoppanaraq gölməçəyə daldı. 
 
 Qurbağa gölməçəyə yaxınlaşdıqca, ulduzları daha yaxından görə bilirdi. 
 
   
 
   
 
  ŞAPPILTI!  
 
   
 
 Qurbağa suyun içinə daldı. 
 
 
 
 
 
 O, sudan çıxdı və sərt yamacda oturdu. 
 
 Qurbağa oturub, gölməçədə parlayan ulduzları izlədi. 

 Qurbağanın Ulduzlu Arzusu (Azərbaycanca) 
 
 Qurbağa ulduzları seyr etməyi çox sevir. Bir axşam o, onlara toxunmaq qərarına gəlir. O, qayaya, hündür kokos ağacına, hətta təpəciyə belə dırmaşır! Amma ulduzlar həmişə əlçatmaz qalır. Görəsən, qurbağa ulduzlara çatmağın bir yolunu tapa biləcək? 
 
 Bu, Səviyyə 2 kitabı, tanış sözləri sərbəst və yeni sözləri kömək vasitəsiylə oxuyan uşaqlar üçündür. 
 
 Pratham Kitabları rəqəmsallaşmaqla çoxdilli uşaq hekayələri aləmində tamamilə yeni bir fəsil yaradır. Uşaqlar, müəlliflər, illüstratorlar və naşirləri birləşdirir. Müəllim və tərcüməçiləri bir yerə toplayır. Məqsəd Hindistan və dünyada yaşayan bütün uşaqlar üçün açıq lisenziyalı çoxdilli hekayələrin zəngin bazasını yaratmaqdır. Bizim unikal onlayn platformamız olan StoryWeaver uşaqlar, valideynlər, müəllimlər və kitabxanaçıların yaradıcılıqla məşğul ola biləcəyi bir meydançadır. Gəlin hər bir uşağın kitab oxuya bilməsi üçün birlikdə çalışaq!content/1dd8bab4fb44379a9e7e38ff1ec1a2e3.png

